[pic] | KOMISIA EURÓPSKYCH SPOLOČENSTIEV |

Brusel, 13.9.2007

KOM(2007) 533 v konečnom znení

TRETIA SPRÁVA KOMISIE EURÓPSKEMU PARLAMENTU A RADE

o zachovávaní vízových požiadaviek niektorými tretími krajinami v rozpore so zásadou reciprocity v súlade s článkom 1 ods. 5 nariadenia Rady (ES) č. 539/2001 uvádzajúceho zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov a krajín, ktorých štátni príslušníci sú oslobodení od tejto povinnosti, zmeneného a doplneného nariadením (ES) č. 851/2005, pokiaľ ide o mechanizmus reciprocity

OBSAH

I. Úvod 3

II. Oznámenia Bulharska a Rumunska o situáciách neuplatňovania reciprocity 4

III. Výsledky dosiahnuté od druhej správy Komisie o reciprocite 4

1. Prípady, v ktorých sa usúdilo, že sa ich reciprocita netýka 4

1.1 Bolívia 4

1.2 Kostarika 4

2. Dosiahnutá úplná reciprocita 4

2.1. Mexiko 4

2.2. Nový Zéland 5

3. Prebiehajú kroky na dosiahnutie reciprocity 5

3.1. Brazília 5

3.2. Brunejsko-darussalamský štát 5

3.3. Izrael 6

3.4. Japonsko 6

3.5. Malajzia 6

3.6. Panama 7

3.7. Paraguaj 7

3.8. Singapur 7

4. Ďalší pokrok v oblasti reciprocity od správy z 3. októbra 2006 8

4.1. Austrália 8

5. Žiadny pokrok v oblasti reciprocity od správy z 3. októbra 2006 9

5.1. Kanada 9

5.2. Spojené štáty americké 10

IV. Záver 11

I. ÚVOD

Nariadenie Rady (ES) č. 539/2001 z 15. marca 2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov (príloha I nariadenia, „negatívny zoznam“), a krajín, ktorých štátni príslušníci sú oslobodení od tejto povinnosti (príloha II nariadenia, „pozitívny zoznam“)[1], zmenené a doplnené nariadením Rady (ES) č. 851/2005 z 2. júna 2005[2], je základný nástroj našej vízovej politiky a mechanizmu reciprocity. Prvá[3] a druhá správa o vízovej reciprocite[4] obsahujú úplný opis tohto mechanizmu.

Komisia vo svojej druhej správe dospela k tomuto záveru:

„ Komisia sa nazdáva, že dialóg s tretími krajinami na základe nového mechanizmu reciprocity sa ukázal ako efektívny. Trvalé a významné zníženie počtu prípadov „situácie neuplatňovania reciprocity“ (prípady, keď tretia krajina zachováva vízovú povinnosť voči štátnym príslušníkom jedného z členských štátov) považuje za pozoruhodný výsledok[5].

Situácia však zostáva zablokovaná v prípade jednej tretej krajiny (Spojené štáty), hoci bol dosiahnutý pokrok s Austráliou, Kanadou a Brunejom. Budúci vývoj v týchto krajinách bude určujúci z hľadiska stanovenia vhodných krokov s cieľom konkrétneho pokroku v dosiahnutí reciprocity.

Vzhľadom na dôležitosť, ktorú má plné uplatňovanie reciprocity, Komisia oznamuje svoj úmysel predložiť novú správu Európskemu parlamentu a Rade najneskôr do 31. marca 2007 a predložiť konkrétne vhodné návrhy, ak situácie neuplatňovania reciprocity budú pretrvávať, napriek tomu, že po formálnej stránke na základe článku 1 ods. 5 nariadenia (ES) má Komisia povinnosť predložiť takúto správu do 30. júna 2008.“

Rada schválila v svojich záveroch z 5. – 6. októbra 2006, že je potrebné, aby Spoločenstvo pokračovalo v práci na dosiahnutie úplnej vízovej reciprocity s tými tretími krajinami, s ktorými sa ešte nedosiahla.

V júni 2007 Komisia potvrdila, že predloženie jej tretej správy o vízovej reciprocite bolo posunuté v dôsledku vývoja v niektorých z týchto tretích krajín.

V súčasnej tretej správe sa hodnotia kroky, ktoré vykonala Komisia od prijatia záverov Rady z 5. –6. októbra 2006 voči tretím krajinám na pozitívnom zozname, ktoré naďalej vyžadujú víza od štátnych príslušníkov členských štátov.

II. OZNÁMENIA BULHARSKA A RUMUNSKA O SITUÁCIÁCH NEUPLATňOVANIA RECIPROCITY

V nadväznosti na vstup Bulharska a Rumunska do Európskej únie od 1. januára 2007 museli tieto krajiny oznámiť situácie neuplatňovania reciprocity v súlade s článkom 2 nariadenia Rady (ES) č. 851/2005.

Dňa 13. februára 2007[6] Bulharsko vyhlásilo situáciu neuplatňovania reciprocity týmito krajinami: Austrália, Bolívia, Brunej, Kanada, Kostarika, Malajzia, Mexiko, Nový Zéland, Panama, Singapur a Spojené štáty americké. Bulharsko tiež uviedlo, že podpísalo dohody o bezvízovom styku s Izraelom a Paraguajom, ktoré v dôsledku prebiehajúcich ratifikačných postupov nenadobudli platnosť. V súčasnosti v prípade týchto dvoch krajín bulharskí štátni príslušníci stále podliehajú vízovej povinnosti.

Dňa 21. februára 2007[7] Rumunsko vyhlásilo situáciu neuplatňovania reciprocity týmito krajinami: Austrália, Brazília, Brunejsko-darussalamský štát, Kanada, Izrael, Japonsko, Nový Zéland, Panama, Paraguaj a Spojené štáty americké.

III. VÝSLEDKY DOSIAHNUTÉ OD DRUHEJ SPRÁVY KOMISIE O RECIPROCITE

V nadväznosti na potvrdenie potreby pokračovať v práci na dosiahnutie úplnej vízovej reciprocity Radou 5. – 6. októbra 2006 Komisia aktívne obnovila svoje úsilie.

1. Prípady, v ktorých sa usúdilo, že sa ich reciprocita netýka

1.1. Bolívia

Oznámenie: Bulharsko

V súlade s nariadením Rady (ES) č. 1932/2006, ktorým sa mení a dopĺňa nariadenia Rady (ES) č. 539/2001[8], bola Bolívia presunutá do prílohy I s tým dôsledkom, že od 1. apríla 2007 bola pre bolívijských občanov zavedená vízová povinnosť. V dôsledku tohto prevodu sa mechanizmus reciprocity v prípade Bolívie už neuplatňuje.

1.2. Kostarika

Oznámenie: Bulharsko

V obežníku generálneho riaditeľa pre migráciu a cudzincov zo 14. júla 2006, ktorý orgány Kostariky predložili Komisii 20. júla 2006, sa uvádza, že Bulharsko sa nachádza v prvej skupine krajín, ktorých občania môžu navštíviť Kostariku bez víza na dĺžku pobytu maximálne 90 dní.

2. Dosiahnutá úplná reciprocita

2.1. Mexiko

Oznámenie: Bulharsko

Dňa 26. februára 2007[9] Bulharsko informovalo Komisiu, že od 11. marca 2007 je oslobodené od vízovej povinnosti pri tranzite a krátkodobom pobyte v Mexiku v trvaní menej ako 90 dní počas šiestich mesiacov od dátumu prvého vstupu.

Hodnotenie

Reciprocita v oblasti oslobodenia od vízovej povinnosti je teraz plne dosiahnutá vo vzťahu ku všetkým členským štátom a štátom pridruženým k Schengenskej dohode.

2.2. Nový Zéland

Oznámenie: Bulharsko a Rumunsko

Dňa 13. marca 2007 Nový Zéland informoval Komisiu, že sa rozhodol upustiť od požiadavky, aby občania Bulharska a Rumunska boli povinní získať turistické víza pre vstup na Nový Zéland pre pobyty v trvaní do troch mesiacov. Toto rozhodnutie je uplatniteľné od 30. júla 2007.

Hodnotenie

Reciprocita v oblasti oslobodenia od vízovej povinnosti je teraz plne dosiahnutá vo vzťahu ku všetkým členským štátom a štátom pridruženým k Schengenskej dohode.

3. Prebiehajú kroky na dosiahnutie reciprocity

3.1. Brazília

Kroky prijaté na dosiahnutie reciprocity

Dňa 9. júla 2007 Komisia prijala odporúčanie Rade na začatie rokovania s Brazíliou o dohode o bezvízovom styku medzi Európskym spoločenstvom a Brazíliou. Bolo by to po prvýkrát, keď sa má dojednať dvojstranná dohoda o bezvízovom styku medzi Spoločenstvom a treťou krajinou.

3.2. Brunejsko-darussalamský štát

Oznámenie: Bulharsko a Rumunsko

Kroky prijaté na dosiahnutie reciprocity

Dňa 6. októbra 2006 Brunejsko-darussalamský štát informoval Komisiu o rozhodnutí prijatom jeho vládou, podľa ktorého sa od 1. októbra 2006 na všetky schengenské členské štáty EÚ uplatňuje oslobodenie od vízovej povinnosti na 30 dní. Informácie poskytované na niektorých internetových stránkach verejnej správy Brunejsko-darussalamského štátu však neinformujú o bezvízovom styku pre všetky schengenské členské štáty a pridružené krajiny pre 30-dňový pobyt. Orgány Brunejsko-darussalamského štátu boli požiadané o objasnenie súčasnej situácie. V súvislosti s oznámením, ktoré podalo Bulharsko a Rumunsko, Komisia požiadala orgány Brunejsko-darussalamského štátu, aby prijali potrebné opatrenia na poskytnutie rovnakého zaobchádzania občanom Bulharska a Rumunska v oblasti víz.

Hodnotenie

Hodnotenie možno vykonať až po získaní stanoviska orgánov Brunejsko-darussalamského štátu.

3.3. Izrael

Oznámenie: Bulharsko a Rumunsko

Kroky prijaté na dosiahnutie reciprocity

Dňa 27. apríla 2007 Bulharsko informovalo Komisiu, že dohoda medzi Bulharskom a Izraelom o zrušení vízovej povinnosti nadobudla platnosť. Bulharskí štátni príslušníci sú tak od 15. júla 2007 oslobodení od vízovej povinnosti pre tranzity a krátkodobé pobyty nepresahujúce tri mesiace v ktoromkoľvek polroku.

Dňa 17. júla 2007 Komisia požiadala izraelské orgány, aby prijali potrebné opatrenia na poskytnutie trojmesačného bezvízového pobytu občanom Rumunska.

Hodnotenie

Pre Bulharsko sa recipročné oslobodenie od vízovej povinnosti už zaviedlo. Pokiaľ ide o Rumunsko, hodnotenie možno vykonať až po získaní stanoviska izraelských orgánov.

3.4. Japonsko

Oznámenie: Rumunsko

Kroky prijaté na dosiahnutie reciprocity

Dňa 6. júla 2007 Komisia požiadala japonské orgány, aby prijali potrebné opatrenia na poskytnutie trojmesačného bezvízového pobytu občanom Rumunska.

Hodnotenie

Hodnotenie možno vykonať až po získaní stanoviska japonských orgánov.

3.5. Malajzia

Oznámenie: Bulharsko

Kroky prijaté na dosiahnutie reciprocity

Dňa 14. januára 2007 malajzijské orgány informovali Komisiu, že predĺžili bezvízové pobyty občanom Estónska, Lotyšska a Slovinska na 90 dní na základe zásady reciprocity.

V prípade Bulharska Komisia požiadala malajzijské orgány o vysvetlenie dĺžky bezvízového pobytu pre občanov Bulharska a o predĺženie bezvízového pobytu na tri mesiace v prípade, že je súčasná povolená dĺžka pobytu kratšia.

Hodnotenie

Komisia víta pokrok Malajzie pri obnovovaní úplnej reciprocity v oblasti víz, a to zabezpečením bezvízového pobytu do troch mesiacov pre občanov všetkých členských štátov a očakáva, že sa tento pokrok pri najbližšej príležitosti rozšíri aj na poslednú požiadavku týkajúcu sa dosiahnutia plnej reciprocity voči občanom Bulharska.

3.6. Panama

Oznámenie: Bulharsko a Rumunsko

Kroky prijaté na dosiahnutie reciprocity

Dňa 5. júla 2007 Komisia požiadala panamské orgány, aby prijali potrebné opatrenia na poskytnutie trojmesačného bezvízového pobytu občanom Bulharska a Rumunska.

Hodnotenie

Hodnotenie možno vykonať až po získaní stanoviska panamských orgánov.

3.7. Paraguaj

Oznámenie: Bulharsko a Rumunsko

Kroky prijaté na dosiahnutie reciprocity

Dňa 9. júla 2007 Komisia požiadala paraguajské orgány, aby prijali potrebné opatrenia na poskytnutie trojmesačného bezvízového pobytu občanom Bulharska a Rumunska.

Hodnotenie

Hodnotenie možno vykonať až po získaní stanoviska paraguajských orgánov.

3.8. Singapur

Súčasná situácia

Bezvízový styk je obmedzený na pobyt v dĺžke 30 dní, ale pobyt možno na mieste dvakrát predĺžiť o 30 dní.

Kroky prijaté na dosiahnutie reciprocity

V septembri 2006 singapurské orgány potvrdili, že štátni príslušníci troch krajín boli oslobodení od vízovej povinnosti pre pobyt v dĺžke 90 dní na základe rôznych právnych nástrojov: programu bezvízového styku pre Američanov a dohôd o voľnom obchode pre austrálskych a juhokórejských štátnych príslušníkov.

Hodnotenie

Keďže na štátnych príslušníkov troch krajín sa uplatňuje priaznivejší režim vstupu a pobytu než na občanov EÚ, recipročný prístup voči Singapuru by sa mal preskúmať.

Komisia navrhuje, aby sa uskutočnili rokovania o najvhodnejších prostriedkoch dosiahnutia súladu s režimom, ktorý bol poskytnutý štátnym príslušníkom uvedených troch krajín. Je potrebné zhodnotiť, či tento cieľ možno právne a politicky dosiahnuť jednostranným rozhodnutím singapurských orgánov. Ďalšou možnosťou by bolo zvážiť dvojstrannú dohodu o oslobodení od vízovej povinnosti medzi Európskym spoločenstvom a Singapurom.

4. Ďalší pokrok v oblasti reciprocity od správy z 3. októbra 2006

4.1. Austrália

Súčasná situácia

Od štátnych príslušníkov 14 členských štátov (Belgicko, Dánsko, Nemecko, Grécko, Španielsko, Francúzsko, Taliansko, Luxembursko, Malta, Holandsko, Rakúsko, Portugalsko, Fínsko a Švédsko), ako aj od štátnych príslušníkov Islandu a Nórska sa vyžaduje tzv. „Electronic Travel Authority (ETA)“ (elektronické cestovné povolenie)“.

Elektronické víza (e676) sa vyžadujú od štátnych príslušníkov jedenástich členských štátov (Bulharsko, Česká republika, Estónsko, Cyprus, Lotyšsko, Litva, Maďarsko, Poľsko, Rumunsko, Slovinsko a Slovensko). Štátni príslušníci siedmich z týchto štátov, t. j. štátni príslušníci Českej republiky, Estónska, Cypru, Lotyšska, Litvy, Maďarska a Slovinska požívajú výhodu mechanizmu automatického vydávania (tzv. „autogrant facility“).

Od 1. júla 2007 sú elektronické víza e676 pre dĺžku pobytu do troch mesiacov a obchodné víza, ktoré možno poskytnúť maximálne na tri mesiace, bezplatné.

Kroky prijaté na dosiahnutie reciprocity

Od správy z 3. októbra 2006 Austrália poskytla štatút „autogrant facility“ trom ďalším členským štátom: Litve od 1. decembra 2006, Maďarsku od 15. januára 2007 a Cypru od 1. júla 2007.

Bulharsko a Rumunsko získali 28. marca 2007 prístup k službe elektronického vydávania turistických víz e676.

Austrálske orgány poskytli ďalej objasnenie o štyroch referenčných kritériách používaných na hodnotenie zahrnutia krajiny do režimu vydávania elektronického víza e676, a potom do mechanizmu „autogrant facility“. Týmito štyrmi referenčnými kritériami sú:

- miera schválenia žiadostí o udelenie víza,

- upravená miera zmeny v návrate (Mod NRR): návštevníci, ktorí prekročia pobyt povolený na základe ich víz,

- miera poskytnutia ochranných víz (PV): návštevníci, ktorí prichádzajú na turistické vízum, a následne požiadajú o ochranné vízum,

- miera zrušenia víz.

Austrálske orgány ďalej uviedli, že Bulharsko, Poľsko, Rumunsko a Slovensko nemôžu byť zatiaľ presunuté do mechanizmu „autogrant facility“, avšak táto otázka sa opäť preskúma v júli/auguste 2007. Uviedli tiež, že hoci 65 – 70 % žiadostí v rámci mechanizmu „autogrant facility“ sa spracúva „automaticky“, niektoré skupiny osôb (napr. mladšie ako 18 a staršie ako 70) nemôžu byť vybavené automaticky z dôvodu, že je potrebný doklad o súhlase rodičov, respektíve o dobrom zdraví. Uviedli tiež, že v polovici roka 2008 bude zavedený systém „eVisitors“. Všetky členské štáty, ktoré budú prvými krajinami využívajúcimi tento systém, sa pripoja k systému „eVisitors“ bez ohľadu na ich štatút.

Hodnotenie

Komisia s uspokojením konštatuje pokrok, ktorý sa dosiahol prechodom Bulharska a Rumunska na štatút vydávania elektronických víz e676, prechodom Cypru, Litvy a Maďarska do mechanizmu „autogrant facility“ a zrušením vízových poplatkov za elektronické víza e676 pre dĺžku pobytu nepresahujúcu tri mesiace od 1. júla 2007.

Okrem toho je povzbudzujúce, že technické zlepšenia pre inštaláciu systému eVisitors sú na dobrej ceste, čím sa do polovice roku 2008 zaistí rovnaké zaobchádzanie s občanmi všetkých členských štátov. Komisia bude zatiaľ pozorne monitorovať vývoj podmienok v oblasti poskytovania víz, najmä pokiaľ ide o systém elektronického cestovného povolenia a mechanizmus automatického vydávania elektronického víza e676.

5. Žiadny pokrok v oblasti reciprocity od správy z 3. októbra 2006

5.1. Kanada

Súčasná situácia

Vízová povinnosť je zachovaná voči štátnym príslušníkom Bulharska, Českej republiky, Lotyšska, Litvy, Maďarska, Poľska, Rumunska a Slovenska.

Kroky prijaté na dosiahnutie reciprocity

Kanadské orgány poskytli v novembri 2006 vysvetlenia hlavných podmienok, ktoré sa uplatňujú v súvislosti s možnosťou zrušiť vízovú povinnosť a ktorými sú: miera zamietnutia žiadostí o vízum, miera porušenia imigračných predpisov, bezpečnosť pasov, systém vydávania pasov, informácie o stratených a ukradnutých pasoch, bezpečnosť a nároky utečencov. Uviedli, že vysvetlenia týchto podmienok a ich uplatňovania sa predložia príslušným členským štátom a Komisii, keď sa oficiálne schvália.

Nový rámec spolupráce sa ustanovil medzi Komisiou a kanadskými orgánmi prostredníctvom výmeny listov. Ako súčasť tejto „Spoločnej porady o imigračných a azylových záležitostiach“ ( Joint Consultation on Immigration and Asylum Issues ) sa zriadila spoločná vízová pracovná skupina ( Joint Visa Working Group) zložená z vysokých predstaviteľov na riešenie vízových problémov a podmienok. Po poľutovaniahodnom meškaní s predložením vysvetlení týchto podmienok sa prvá „Spoločná porada o imigračných a azylových záležitostiach“ konala 20. júla 2007. Kanadské orgány opísali na tomto stretnutí svoje prehodnotenie kritérií bezvízového styku a vyhlásili, že v nadchádzajúcich mesiacoch vykonajú technické návštevy každého z príslušných členských štátov. Majú v úmysle cestovať do štyroch členských štátov v novembri 2007 a do štyroch ďalších štátov vo februári 2008 s cieľom uskutočniť technické rozhovory. V súvislosti s vyhosťovaním štátnych príslušníkov Komisia uviedla, že v prípade, že by sa chcela Kanada zaoberať readmisnými dohodami, mala by sa uzatvoriť readmisná dohoda medzi ES a Kanadou, keďže readmisia patrí do právomoci ES.

Kanadský predseda vlády na samite medzi EÚ a Kanadou v Berlíne 4. júna 2007 vyhlásil, že chápe dôležitosť bezvízového cestovania pre EÚ. Uviedol, že Kanada zakladá svoje rozhodnutia na hodnotení situácie každej krajiny, nie na reciprocite, a že v tomto ohľade je veľmi dôležitým faktorom cezhraničné cestovanie medzi USA a Kanadou. Uviedol však tiež, že všetky zostávajúce členské štáty idú správnym smerom a že by neskôr v tomto roku bolo možné zrušiť vízovú povinnosť pre jeden alebo dva členské štáty.

Hodnotenie

Kanada sprehľadnila proces hodnotenia vízovej povinnosti a poskytla viac informácii o podmienkach a ich implementácii, hoci so značným oneskorením. Vízová povinnosť nebola zrušená pre žiadny členský štát od zrušenia pre Estónsko v septembri 2006.

Vzhľadom na vyhlásenia kanadského predsedu vlády a vysvetlení poskytnutých v rámci technických rozhovorov Komisia očakáva, že teraz, keď sa vysvetlili kritériá skúmania vízovej povinnosti, bude proces prehodnocovania so zostávajúcimi členskými štátmi EÚ napredovať bez meškania. Komisia navrhuje, aby bola Kanada v záujme preukázania svojho odhodlania riešiť túto záležitosť vyzvaná zrušiť vízovú povinnosť pre jeden členský štát alebo viac členských štátov EÚ do konca roka a aby dokázala ďalší hmatateľný pokrom smerom k reciprocite v prvom polroku 2008. Ak sa takýto pokrok nepodarí dosiahnuť, mohli by sa zvážiť primerané kroky voči Kanade.

5.2. Spojené štáty americké (USA)

Súčasná situácia

Vízová povinnosť je zachovaná pre štátnych príslušníkov Bulharska, Českej republiky, Estónska, Grécka, Cypru, Lotyšska, Litvy, Maďarska, Malty, Poľska, Rumunska a Slovenska.

Kroky prijaté na dosiahnutie reciprocity

Hneď po prijatí druhej správy Komisie podpredseda Frattini zaslal list pánovi Chertoffovi, ministrovi pre vnútornú bezpečnosť Spojených štátov amerických, v ktorom pán Frattini uvádza, že sa nezaznamenal žiadny hmatateľný pokrok s USA, a zdôrazňuje, že diferenciácia medzi občanmi členských štátov v súvislosti s vízovou povinnosťou nie je pochopiteľná ani akceptovateľná. Požiadal o určenie jasných a transparentných kritérií, ktoré vyústia do radu referenčných bodov v realizačných plánoch ozrejmujúcich rôzne fázy. Komisia naďalej predostiera túto záležitosť na technických a politických úrovniach, najmä na stretnutí ministerskej trojky EÚ s USA pre oblasť spravodlivosti, slobody a bezpečnosti 6. novembra 2006. Pri tej príležitosti pán Chertoff uviedol, že vláda USA pripravuje návrhy možných legislatívnych zmien programu bezvízového styku ( Visa Waiver Program , ďalej len „VWP“), pričom kladie vyšší dôraz na bezpečnosť ako v minulosti.

Prezident Bush počas svoje návštevy 28. novembra 2006 v Estónsku oznámil zámer usilovať sa o zmeny VWP, ktoré by posilnili bezpečnosť cestovania na základe VWP a umožnili USA urýchliť vstup nových krajín do tohto programu. Jeho administratíva bude úzko spolupracovať s Kongresom a medzinárodnými partnermi USA s cieľom posilniť bezpečnostné zložky programu.

Dňa 8. februára 2007 predložila administratíva USA návrh právnych predpisov na modernizáciu VWP. Následne jednotliví členovia Kongresu USA predložili viaceré alternatívne návrhy zákonov.

Ako následné opatrenie v nadväznosti na zasadnutie Rady pre spravodlivosť a vnútorné veci z 12. – 13. júna 2007 zaslali Komisia a nemecké predsedníctvo 29. júna 2007 list pánovi Chertoffovi. Ďalšie spoločné listy Komisie a portugalského predsedníctva boli zaslané významným členom Kongresu 23. júla 2007. V nich sa pripomínalo, že vízová reciprocita je súčasťou spoločnej vízovej politiky EÚ, a uviedli sa úvahy k viacerým prvkom prerokúvaných navrhovaných zmien VWP. Pokiaľ ide o readmisiu, ponúklo sa, že v prípade, ak by povinnosti podľa medzinárodného práva neboli dostatočné, mohla by sa posúdiť dohoda o readmisii medzi ES a USA, keďže readmisia patrí do právomoci ES.

Prezident Bush podpísal 3. augusta 2007 zákon „ H.R. 1 Implementing Recommendations of the 9/11 Commission Act of 2007 “. Oddiel 711 tohto zákona sa týka modernizácie programu bezvízového styku ( Modernization of the Visa Waiver Program ). Hlavnými prvkami sú: zavedenie systému „Electronic Travel Authorization (ETA)“ (elektronického cestovného povolenia), za ktorý sa môže účtovať poplatok; pružnosť v súvislosti s mierou zamietnutia iných ako prisťahovaleckých víz zvýšením tolerovanej miery za určitých podmienok z 3 % až na 10 % alebo s uplatňovaním maximálnej miery presiahnutia povoleného pobytu, ktorá sa ešte musí stanoviť; vytvorenie systému snímania biometrických údajov pri odletoch z krajiny, ktorý dokáže overiť odchod najmenej 97 percent cudzích štátnych príslušníkov, ktorí opúšťajú krajinu prostredníctvom amerických letísk; spôsobilosť cestovať do USA v rámci programu VWP nie je určujúca pre vpustenie dotknutej osoby do USA; nahlasovanie stratených a ukradnutých pasov buď cez Interpol, alebo inými prostriedkami; tretie krajiny by mali prijať repatriáciu každého občana, bývalého občana alebo štátneho príslušníka, proti ktorému je vydaný právoplatný vykonateľný príkaz o vyhostení; a dvojstranné dohody o výmene informácií o cestujúcich.

Hodnotenie

Hoci sa s USA nedosiahol žiaden hmatateľný pokrok, pokiaľ ide o reciprocitu v oblasti víz, Komisia je povzbudená, že USA sa zaviazali reformovať svoj program VWP a skutočne túto reformu uskutočňujú. Na jednej strane je potrebné plne rešpektovať ochranu národnej bezpečnosti USA a na druhej strane dodržiavanie zákonov a politiky EÚ, s cieľom slúžiť záujmom členských štátov, ktoré sa chcú pripojiť k VWP, a nevytvárať prekážky pre občanov tých členských štátov, ktoré už využívajú právo cestovať na základe VWP. Uplatňovanie novelizovaných právnych predpisov, vrátane všetkých jeho dôsledkov pre EÚ a členské štáty, sa bude pozorne monitorovať, a to najmä pokiaľ ide o zavedenie systému elektronického cestovného povolenia. Komisia sa domnieva, že by nebolo v tejto etape vhodné zavádzať odvetné opatrenia proti USA, keďže nové právne predpisy sa len nedávno prijali a budú sa implementovať. Komisia očakáva, že hodnotiace misie do členských štátov usilujúcich sa o zaradenie do programu začnú počas implementačného obdobia a že USA vynaložia maximálne úsilie na splnenie oznámeného zámeru prezidenta Busha, že reforma VWP by mala umožniť jeho urýchlené rozšírenie, ktoré zahrnie tie členské štáty EÚ, ktoré ešte nie sú zahrnuté.

IV. Záver

Komisia dospela k záveru, že dialóg s tretími krajinami na základe nového mechanizmu reciprocity sa ukázal účinný. Od jeho zriadenia v júni 2005 – za niečo viac než dva roky – bola dosiahnutá alebo bude čoskoro dosiahnutá úplná reciprocita v oblasti víz s mnohými dôležitými tretími krajinami. To platí aj napriek novému problému s oznámeniami Bulharska a Rumunska o ich prípadoch neuplatňovania reciprocity. Nový Zéland a Mexiko napríklad zrušili vízovú povinnosť pre Bulharsko a Rumunsko za menej ako šesť mesiacov od vstupu týchto dvoch členských štátov do EÚ. Komisia dosiahla významný pokrok aj v dialógu s Austráliou, ktorá by mala zaobchádzať rovnako s občanmi všetkých členských štátov od polovice roka 2008. Komplexná dohoda o bezvízovom styku by sa mala čoskoro dohodnúť s Brazíliou.

Pokiaľ ide o USA, prijatie nových právnych predpisov, ktoré menia program VWP, by malo umožniť jeho rozšírenie na všetky členské štáty. V súčasnosti sú nové právne predpisy prijaté, ich podmienky a časový horizont ich implementácie sa budú pozorne skúmať. Komisia si vyhradzuje právo navrhnúť odvetné opatrenia, ak sa nepodarí načas dosiahnuť očakávaný pokrok smerom k úplnej vízovej reciprocite.

Kanada sa zaviazala sprehľadniť postup hodnotenia víz a poskytnúť viac informácií o kritériách. V súčasnosti sa však nedosiahol žiadny pokrok v rušení vízových povinností. Komisia navrhne, aby s cieľom preukázať odhodlanie riešiť túto záležitosť bola Kanada vyzvaná zrušiť vízovú povinnosť pre jeden členský štát alebo viaceré členské štáty EÚ do konca roka a dokázať ďalší hmatateľný pokrok smerom k reciprocite v prvej polovici roka 2008. Ak sa takýto pokrok nepodarí dosiahnuť, mohli by sa zvážiť vhodné kroky proti Kanade.

V súlade s článkom 1 ods. 5 nariadenia (ES) č. 851/2005 Komisia znova podá správu Európskemu parlamentu a Rade najneskôr do 30. júna 2008.

[1] Ú. v. ES L 81, 21.3.2001, s. 1.

[2] Ú. v. EÚ L 141, 4.6.2005, s. 3.

[3] KOM (2006) 3, v konečnom znení.

[4] KOM (2006) 568, v konečnom znení.

[5] Pozri prílohy 1A a 1B správy o reciprocite z 10.1.2006.

[6] Ú. v. EÚ C 75, 3.4.2007, s. 5.

[7] Ú. v. EÚ C 75, 3.4.2007, s. 6.

[8] Ú. v. EÚ L 29, 3.2.2007, s. 10.

[9] Ú. v. EÚ C 75, 3.4.2007, s. 5.